AIŠKINAMASIS RAŠTAS

Dėl pritarimo projekto „Senjorų socialinė integracija“ įgyvendinimui pagal 2014–2020 m. Interreg V-A Latvijos ir Lietuvos bendradarbiavimo per sieną programą

**1. Parengto tarybos sprendimo projekto tikslai ir uždaviniai**

Šio tarybos sprendimo projekto tikslas yra pritarti Molėtų rajono savivaldybės administracijos dalyvavimui projekte „Senjorų socialinė integracija“ (toliau – projektas) pagal 2014–2020 m. Interreg V-A Latvijos ir Lietuvos bendradarbiavimo per sieną programą (toliau – Programa) partnerio teisėmis.

Vidaus reikalų ministerijos Lietuvoje kuruojama 2014–2020 m. Latvijos ir Lietuvos bendradarbiavimo per sieną programa apima Klaipėdos, Telšių, Šiaulių, Panevėžio, Utenos ir Kauno apskritis Lietuvoje ir Latgalės, Kuržemės bei Žiemgalės regionus. Programos tikslas – prisidėti prie darnios socialinės ir ekonominės pasienio regionų plėtros, didinti jų konkurencinį pranašumą, siekti, kad jie taptų patrauklūs gyventi ir lankytis.Programos projektai finansuojami Europos regioninės plėtros fondo lėšomis. Projekto tikslinė grupė – Programos teritorijos gyventojai.

Projektas skirtas maždaug 45 tūkst. senyvo amžiaus gyventojų Latvijos-Lietuvos pasienio regione, tai yra buvusiuose Daugpilio ir Rėzeknės rajonuose bei Utenos ir Molėtų rajonuose. Juo siekiama pagerinti namuose teikiamų paslaugų kokybę, sukūrus mobilias komandas – profesionalių specialistų komandas, teikiančias socialinę pagalbą senjorams namuose, įskaitant kūno priežiūrą, bazinę medicininę pagalbą, taip pat patalpų valymą bei maisto gaminimą.

Projektu siekiama gerinti bendruomenės teikiamas socialines paslaugas namuose bei jų infrastuktūrą, taikant naujus pagalbos būdus bei savipagalbos veiksmus, taip sudarant sąlygas oriam senėjimui. Tai apima: (1) teorinius mokymus, pagalbos tinklų sukūrimą, patirties mainus ir mokomąjį vizitą į Falun (Švedija) mobiliųjų komandų specialistams; (2) pagyvenusių žmonių socialinės priežiūros namuose paslaugų tobulinimą, parengiant socialinės rūpybos įstaigų vadovą, kuriame išdėstyti kokybiškos priežiūros namuose teikimo pagyvenusiems žmonėms būdai ir metodai bei įrenginių tobulinimas – 4 specialiųjų transporto priemonių bei specializuotos įrangos rinkinių, skirtų teikti platesnį spektrą kokybiškesnių socialinių paslaugų namuose, įsigijimas.

Numatoma, kad projekte bus apmokyta 40 mobiliųjų komandų specialistų ir patobulinta socialinių paslaugų teikimo įranga Latvijos-Lietuvos pasienio regiono 4 rajonuose (Daugpilio, Rezeknės, Utenos ir Molėtų) ir vienoje savivaldybėje (Ilukstė), kur tiesioginę naudą gaus 1300 pagyvenusių asmenų.

Projekto partneriai: projekto vadovaujantis partneris Viešoji įstaiga „Euroregiono Ežerų kraštas“, Latvijos biuras (Latvija), partneriai: Rezeknės, Daugpilio ir Ilukštes savivaldybės. Rezkenės miesto taryba (Latvija), Utenos ir Molėtų rajono savivaldybės administracija.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 4 dalis;

2014–2020 m. Interreg V-A Latvijos ir Lietuvos bendradarbiavimo per sieną programos 2-ojo kvietimo teikti projektų paraiškas vadovo, patvirtinto Stebėsenos komiteto 2016 m. balandžio 26 d., 2.3 punktas, kuriame nurodoma, kad projektai finansuojami iš Europos regioninės plėtros fondo. 2014-2020 m. Programavimo laikotarpiu projektams bus skirta 51,6 mln. EUR. Bendras finansavimas iš Programos sudarys 85% visų reikalavimus atitinkančių projekto išlaidų. Projekto partnerių įnašas turi būti 15% visų tinkamų projekto išlaidų.

Interreg V-A Latvijos ir Lietuvos bendradarbiavimo per sieną programą įgyvendinančiosios institucijos 2018 m. gegužės 17 d. sprendimas Nr. 5.-40/102D.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – sudaryta galimybė įgyvendinti projektą.

Neigiamų pasekmių nenumatoma.

**4. Priemonės sprendimui įgyvendinti**

Projekto veiklų įgyvendinimas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Bendra maksimali projekto vertė – 449 029,18 Eur. Bendra preliminari projekto vertė, tenkanti projekto partneriui – Molėtų rajono savivaldybės administracijai – 88 186,24 Eur, o kofinansavimo suma 13 227,94 Eur.

**6. Vykdytojai, įvykdymo terminai**

Molėtų rajono savivaldybės administracija.